Hag an dud brizhdivyezhek, ar re a oar unan eus an div yezh kalz gwelloc'h eget eben ? Koll a reont unan eus an div yezh en degouezh gwashañ. Tud a zo, chomet da vevañ re bell en ur vro estren, a zeu da zisoñjal o yezh orin, pe da vezañ dic'houest da gomz en un doare aes ha naturel. Al lodenn vrasañ eus an dud a ra fazioù er yezh a anavezont an nebeutañ. Ar galleg e oa evit kalz brezhonegerien betek war-dro an eil brezel-bed, ar brezhoneg eo abaoe an amzer ma oan-me bihan. Mareoù dre vras, evel just, n'eo ket c'hoarvezet ar c'hemm d'ar memes mare e pep lec'h. Ha dre ma n'o deus al lodenn vrasañ eus ar vrezhonegerien ezhomm ebet ken da gomz o yezh, komz a reont nebeutoc'h-nebeutañ ha falloc'h-fallañ.